ಖ್ಯಾತ ನಟ ಗುರುಚರಣ್‌ಸಿಂಗ್‌ ನಾಪತ್ತೆ
ನವದೆಹಲಿ,ಏ.27– ಖ್ಯಾತ ನಟ ಗುರುಚರಣ್‌ ಸಿಂಗ್‌ ಅಪಹರಣಗೊಂಡಿರುವ ಶಂಕೆ ವ್ಯಕ್ತವಾಗಿದೆ.ಜನಪ್ರಿಯ ಭಾರತೀಯ ಸಿಟ್‌ಕಾಂನಲ್ಲಿ ರೋಷನ್‌ ಸಿಂಗ್‌ ಸೋಧಿ ಪಾತ್ರವನ್ನು ನಿರ್ವಹಿಸಿದ್ದ ತಾರಕ್‌ ಮೆಹ್ತಾ ಕಾ ಊಲ್ತಾ ಚಶಾ ಖ್ಯಾತಿಯ ನಟ ಗುರುಚರಣ್‌ ಸಿಂಗ್‌ ಐದು ದಿನಗಳಿಂದ ನಾಪತ್ತೆಯಾಗಿದ್ದಾರೆ.
ಗುರುಚರಣ್‌ ಸಿಂಗ್‌ ಅವರ ತಂದೆ ನೀಡಿದ ದೂರಿನ ಆಧಾರದ ಮೇಲೆ ದೆಹಲಿ ಪೊಲೀಸರು ಇದೀಗ ಅಪಹರಣ ಪ್ರಕರಣವನ್ನು ದಾಖಲಿಸಿಕೊಂಡಿದ್ದಾರೆ. ಕಳೆದ ಸೋಮವಾರ ದೆಹಲಿಯಿಂದ ಮುಂಬೈಗೆ ಪ್ರಯಾಣಿಸಿದ್ದ ಗುರುಚರಣ್‌ಸಿಂಗ್‌ ಮುಂಬೈ ತಲುಪಿಲ್ಲ ಅಂದಿನಿಂದ ಅವರ ಫೋನ್‌ ಸಂಪರ್ಕಕ್ಕೆ ಸಿಗುತ್ತಿಲ್ಲ ಎಂದು ಅವರ ತಂದೆ ದೂರಿನಲ್ಲಿ ತಿಳಿಸಿದ್ದಾರೆ.
ಅವನು ಮಾನಸಿಕವಾಗಿ ಸ್ಥಿರನಾಗಿದ್ದಾನೆ, ನಾವು ಅವನನ್ನು ಹುಡುಕುತ್ತಿದ್ದೆವು, ಆದರೆ ಈಗ ನಾವು ಕಾಣೆಯಾದ ದೂರು ದಾಖಲಿಸುತ್ತಿದ್ದೇವೆ ಎಂದು ಗುರುಚರಣ್‌ ತಂದೆ ಪೊಲೀಸರಿಗೆ ತಿಳಿಸಿದ್ದಾರೆ. ಸೋಮವಾರ ರಾತ್ರಿ ಪಾಲಂ ಪ್ರದೇಶದಲ್ಲಿ ಅಳವಡಿಸಲಾಗಿದ್ದ ಭದ್ರತಾ ಕ್ಯಾಮೆರಾದಲ್ಲಿ ಸೆರೆಯಾದ ದಶ್ಯಾವಳಿಯಲ್ಲಿ 50 ವರ್ಷದ ವ್ಯಕ್ತಿ ರಸ್ತೆ ದಾಟುತ್ತಿರುವುದು ಕಂಡುಬಂದಿದೆ.
ಸೋಮವಾರ ರಾತ್ರಿ 8.30 ಕ್ಕೆ ಅವರ ವಿಮಾನವನ್ನು ನಿಗದಿಪಡಿಸಲಾಗಿತ್ತು, ಆದರೆ ಅವರು ರಾತ್ರಿ 9.14 ರ ಸುಮಾರಿಗೆ ಪಾಲಂನ ಟ್ರಾಫಿಕ್‌ ಛೇದಕದಲ್ಲಿ ಕಾಣಿಸಿಕೊಂಡರು ಎಂದು ಅಧಿಕಾರಿಗಳು ತಿಳಿಸಿದ್ದಾರೆ. ಸಿಸಿಟಿವಿ ದಶ್ಯಾವಳಿಗಳನ್ನು ಪರಿಶೀಲನೆ ನಡೆಸುತ್ತಿದ್ದು, ಪ್ರಕರಣದ ತನಿಖೆ ಮುಂದುವರಿದಿದೆ ಎಂದು ಪೊಲೀಸರು ತಿಳಿಸಿದ್ದಾರೆ.